ΝΕΟΕΛΛΗΝΙΚΗ ΓΛΩΣΣΑ Γ΄ ΓΥΜΝΑΣΙΟΥ ( Γ3)

Αγαπημένα μου παιδιά,

Οι συνθήκες για όλους μας είναι δύσκολες ! Θα προσπαθήσουμε όμως να αντέξουμε, να παρακάμψουμε τις δυσκολίες και να είμαστε δημιουργικοί όσο καιρό θα είμαστε μακριά.

Προτείνω να ασχοληθείτε με τις παρακάτω ερωτήσεις στην προσπάθεια μιας επανάληψης της ύλης που διδαχτήκατε.

Οι εργασίες σας θα αποσταλούν με ηλεκτρονικό ταχυδρομείο σε μία από τις εξής διευθύνσεις: dina65@sch.gr ή dinageor1@yahoo.gr

Περιμένω τη δουλειά σας κι είμαι σίγουρη ότι θα είστε συνεπείς.

 **ΕΠΑΝΑΛΗΠΤΙΚΕΣ ΑΣΚΗΣΕΙΣ**

1. Στις παρακάτω περιόδους να βρείτε τις δευτερεύουσες ονοματικές  προτάσεις και να προσδιορίσετε το σύνδεσμο εισαγωγής και το συντακτικό τους ρόλο **.**

                  -Θέλω να ξεκουραστώ.

                -  Παραδέχτηκε πως ήταν ένοχος .

                 -  Πρέπει  να πάρω άδεια για μια εβδομάδα .

 -Αυτό θέλω εγώ, να  κάνετε ησυχία.

 - Φοβάμαι μήπως αρρωστήσω.

 -Λέγεται  ότι έχουν πολλά χρήματα .

                  - Πρόσεξε μη σε κλέψουν.

2**.**Χρησιμοποίησε τις παρακάτω λέξεις (σε τρεις προτάσεις την καθεμιά) με διαφορετικό κάθε φορά περιεχόμενο, προκειμένου να δημιουργήσεις εκφράσεις με ποικίλη σημασία (**πολυσημία**):   **κλειδί, έκθεση.**

3. Να υπογραμμίσετε τις δευτερεύουσες ονοματικές προτάσεις, να αναγνωρίσετε το είδος τους και να βρείτε το συντακτικό τους ρόλο:

- Με έπεισε ότι τελικά δεν είχε ιδέα για το συγκεκριμένο θέμα.

- Με ανησυχεί μήπως καθυστερήσει η πτήση.

- Έμαθα ότι φεύγεις αύριο.

- Φαίνεται ότι θα γράψουμε διαγώνισμα στα μαθηματικά.

- Είναι πιθανό να επιστρέψει αύριο.

- Ο πόθος του να αναδεικνύεται πρώτος τον έκανε πολύ ανταγωνιστικό με όλους.

- Καταλαβαίνω πολύ καλά πώς νιώθεις.

- Είναι κρίμα που δε σε κάλεσαν.

- Αμφιβάλλω αν γνωρίζει την αλήθεια.

- Δεν έμαθα γιατί αναχώρησε εσπευσμένα για το εξωτερικό.

4 .Να υπογραμμίσετε τις δευτερεύουσες πλάγιες ερωτηματικές προτάσεις, να βρείτε το συντακτικό τους ρόλο και να προσδιορίσετε αν είναι ΟΛΙΚΗΣ ή ΜΕΡΙΚΗΣ άγνοιας:

- Δεν είναι βέβαιο πότε θα τον συναντήσω.

- Απόρησα γιατί δεν μας ακολούθησε.

- Ο αστυνομικός τον ρώτησε αν γνώριζε κάτι για την υπόθεση.

- Αυτό δεν καταλαβαίνω γιατί συμπεριφέρονται τόσο απερίσκεπτα.

- Οι γονείς του απόρησαν αν είναι ευχαριστημένος με τους βαθμούς του.

5. Να αντικαταστήσετε τις δευτερεύουσες ονοματικές προτάσεις με το κατάλληλο ονοματικό σύνολο κάνοντας τις απαραίτητες μετατροπές:

- Είναι περίεργο **πώς απέδρασε ο ληστής από τη φυλακή**.

- Αυτός είναι ο μόνιμος φόβος του**, μήπως αρρωστήσει**.

- Απαγορεύεται **να σταθμεύετε εδώ.**

- Παραδέχτηκε **ότι φοβάται τα αεροπλάνα**.

6. Να διαβάσετε το ακόλουθο κείμενο & να γράψετε την περίληψή του σε περίπου 10 γραμμές:

 **Σκέψεις για την γλώσσα των νέων**

 ∆εν είναι λίγες οι φορές που τις τελευταίες δεκαετίες ακούγονται δριµύτατες κριτικές κατά της σύγχρονης νεολαίας και του τρόπου που εκφράζεται γλωσσικά. Συνήθως πρόκειται για άτοµα µεγαλύτερης ηλικίας και διαφορετικής παιδείας που θεωρούν ότι η γλώσσα των νέων δεν αρµόζει στα ελληνικά ήθη και µε αφορµή αυτήν προχωρούν και σε µία γενικότερη κριτική της συµπεριφοράς και των ιδεών τους. ∆έχονται επιθέσεις για τις ξενόγλωσσες λέξεις που χρησιµοποιούν και για το υβρεολόγιο και τη χυδαιολογία που έχουν προσαρµόσει στον προφορικό τους λόγο.

 Βέβαια, µία τέτοια κριτική δεν είναι και τόσο σύγχρονη. Από την αρχαιότητα ακόµη µεγάλοι φιλόσοφοι προσπαθούσαν να αποκρυπτογραφήσουν τη συµπεριφορά και τη γλώσσα των νέων. Ωστόσο, πρόσφατα σχετικά η κριτική τούτη στρέφεται κυρίως κατά της γλώσσας τους κάνοντας λόγο για αφελληνισµό της.

 Οι συνήθεις κατηγορίες που τους αποδίδονται είναι ο επερχόµενος θάνατος της γλώσσας µας µε τους νεολογισµούς που χρησιµοποιούνται συχνότατα.

 Από την άλλη κατηγορούνται ότι χρησιµοποιούν περιορισµένο λεξιλόγιο στην καθηµερινή τους επικοινωνία και πως παραµορφώνουν τη γλωσσική δοµή µε ασυνταξίες ή αναστατώνουν τον «παραγωγικό µηχανισµό» της ελληνικής παραβιάζοντας τους γραµµατικούς κανόνες και δηµιουργούν νέες λέξεις αλλάζοντας συχνότατα τις σηµασίες των υπαρχουσών λέξεων.

 Μία άλλη σχετική κατηγορία είναι ότι δανείζονται αλόγιστα από ξένες γλώσσες και ιδιαίτερα από τα αγγλικά ή τα γαλλικά χρησιµοποιώντας τις ελεύθερα στο γραπτό ή προφορικό λόγο. Σε όλα αυτά έρχονται να προστεθούν οι γνωστές εθνοκεντρικές αντιλήψεις περί αναλφαβητισµού, εφόσον οι νέοι δεν είναι σε θέση να εκφράζονται σωστά γραπτώς.

 Κάπου εδώ οφείλουµε να δούµε, όµως, και ποιοι είναι τελικά εκείνοι που αποδίδουν τέτοιες κατηγορίες και αν εν τέλει πρόκειται για επιστήµονες ή απλά θυµοσόφους. Πρόκειται, λοιπόν, όπως προαναφέρθηκε για άτοµα µεγαλύτερης ηλικίας που έχουν ξεφύγει προ πολλού από τη νεανική. Αναλόγως είναι µίας διαφορετικής κουλτούρας και συχνά απέχουν από τα νεανικά δρώµενα (ακόµη κι αν είναι γονείς µαθητών).

 Μέσα στην παραζάλη των ΜΜΕ και δη των ηλεκτρονικών µέσων και τα βιαστικά συµπεράσµατα των δηµοσιογράφων και ορισµένων φιλολόγων βγαίνουν αβίαστα τέτοια συµπεράσµατα. Ωστόσο, οι γλωσσολόγοι –οι ειδικοί επί του θέµατος- τονίζουν ότι δεν πρόκειται για ελληνικό φαινόµενο, αλλά για παγκόσµιο. Μάλιστα, αυτοί είναι που υποστηρίζουν άµεσα τη νεολαία, τονίζοντας ότι καµία γλώσσα δε χάθηκε ποτέ λόγο του νεανικού τρόπου επικοινωνίας. Αντίθετα, οι γλώσσες εµπλουτίζονται καθώς µόνο οι νέοι έχουν βιολογικά και κοινωνιολογικά τη δύναµη να παρατηρούν τις κοινωνικές αλλαγές και να τις περιγράφουν.

 Εξάλλου, στόχος της γλώσσας είναι η επικοινωνία των µελών µιας συγκεκριµένης κοινωνίας κοινότητας και ενός συγκεκριµένου τόπου. Εφόσον αυτό επιτυγχάνεται, κανένας δεν έχει δικαίωµα να χαρακτηρίζει τους νέους ότι δε χρησιµοποιούν ορθώς την ελληνική, αλλά χρησιµοποιούν µία εκδοχή της ελληνικής. Εκτός κι αν κάποιος θεωρεί ότι η γλώσσα των νοµικών ή των γιατρών ή της ποίησης αποτελούν την επίσηµη εκδοχή της ελληνικής. Φυσικά θα επρόκειτο για αστειότητα αλλά αυταπόδεικτα οι προαναφερθείσες επαγγελµατικές γλώσσες όπως και όλες οι άλλες κοινωνικές διάλεκτοι εµπλουτίζουν την ελληνική.

 Η ίδια η γλώσσα δεν αποτελεί πανάκεια ούτε κάτι στατικό. Ας θυµηθούµε ότι οι αρχαίοι Έλληνες έγραφαν µε ατονικό σύστηµα, χωρίς κενά µεταξύ των λέξεων, βουστροφηδόν και κεφαλαιογράµµατα. Άρα η πρώτη αλλοίωση επήλθε µε τους τόνους και τα πνεύµατα ή τα µικρά γράµµατα. Και πάλι αστειότητες, επειδή όλα ήταν κοινωνικές και πολιτικές ή πολιτιστικές ανάγκες των εποχών. Αφήστε που τότε δεν υπήρχαν υπολογιστές ή ανελκυστήρες ή οδοντογιατροί, χωρίς να ξεχνάµε τη µουσική προφορά της ελληνικής ή την καθαρά φωνητική της γραφή (σήµερα είναι ιστορική και όχι φωνητική, όπως η σλάβικη π.χ.). Η γλώσσα λοιπόν, αλλάζει και δεν κινείται σε γραµµικό επίπεδο ανάλυσης, όπως αυτή της γραµµατικής· παρακολουθεί τις κοινωνικές κι επιστηµονικές αλλαγές της οµιλούσας οµάδας. Μια γλώσσα διαµορφώνεται µέσα σε ένα συγκεκριµένο και δοµηµένο κοινωνικό σύνολο µε οµοιογένεια.

 Από την άλλη, δεν επιτρέπεται να ξεχνάµε ότι η γλώσσα των νέων έχει έναν καθαρά συνθηµατικό χαρακτήρα. Οι νέοι θέλουν να µιλούν έτσι για να µη γίνονται κατανοητοί από τους γύρω τους. Σχετικά µε την αλόγιστη χρήση των αλλόγλωσσων λέξεων είναι γνωστό ότι ο κώδικας τούτος είναι από τους πιο σαφείς και αφαιρετικούς, χωρίς περιττολογίες και χρησιµοποιείται και από µορφωµένους νέους (γι’ αυτό και στο µάθηµα της Έκθεσης έχουν χαµηλούς βαθµούς).

 Και δεν µπορώ να παραδεχτώ την θεωρία περί άγνοιας των γραµµατικών κανόνων. Οι κανόνες είναι γνωστοί, αλλά µέσα στην ανάγκη διάκρισης στη σχολική και ευρύτερη νεανική κοινότητα αδιαφορούν άµεσα. Αλλά ότι υπάρχει κακή γλωσσική εκπαίδευση ή χαµηλοί βαθµοί που επηρεάζουν σε αυτή την κατεύθυνση είναι γεγονός. Σε όλα αυτά έρχονται να προστεθούν και οι γνωστοί δηµοσιογραφικοί νεολογισµοί και τα µαργαριτάρια τους, που επηρεάζουν όλη την κοινωνία και τη νεολαία, σε συνδυασµό µε τους διαλόγους µέσα στο οικογενειακό περιβάλλον, εξαρτώµενοι και τούτοι απ’ το µορφωτικό επίπεδο των γονέων.

 Σαν επίλογο θα έλεγα ότι η σηµερινή νεολαία έχει τη δική της γλώσσα µε τους δικούς της κανόνες και στόχο τη µεταξύ τους επικοινωνία µόνο. Τούτος ο συνθηµατικός χαρακτήρας εντοπίζεται σε όλο τον κόσµο και κάθε εποχή. Με τον καιρό και την ενηλικίωση και την παράλληλα ενσωµάτωση στην κοινωνία η γλωσσική τους επιλογή εγκαταλείπεται και ακολουθούν τους κανονικούς γλωσσικούς κανόνες.

 7. Σε μία παράγραφο 8-10 γραμμών να αναπτύξετε την ακόλουθη άποψη: «Συχνά θύματα ρατσισμού γίνονται τα πιο αδύναμα μέλη της κοινωνίας».